Коми Республикаса Юралысь Вячеслав Гайзер тшöктiс дасьтыны оланпас пыртан водзмöстчöм сы йылысь, медым чорзьöдны «легальнöй» наркотикъяслы паныд уджсö

Татшöм тшöктöм сетiс В.Гайзер наркотикъяслы паныд удж нуöдысь республиканскöй комиссиялöн заседание вылын. Республикаса Юралысь торйöн вöзйис кокньöдны наркотик средствояс вузавны позьтöм лыддьöгö выль средствояс пыртанногсö.

Сы йылысь, мый лои тöдмалöма сэтшöм лоöмтор, мый Коми Республикаын вузалöны психотропнöй наркотическöй действиеа тшынасян сорасъяс, висьталiс Георгий Волков – Наркотикъясöн вöдитчöм бöрся видзöдан федеральнöй службалöн республиканскöй веськöдланiнса начальник. Сiйö шуис, мый выль психотропнöй вещество тöдмалöмсянь да сiйöс вузавны дугöдтöдз, пример вылö, Евросоюзын кольö лыда лун. Сэк жö Россияын вузавны позьтöм веществояс лыддьöг лöсьöдöны тöдчымöн дырджык.

«Гижöй сёрнигижöдö да видламöй миян депутатъяскöд топыдджыка уджавны тайö водзмöстчöмсö вöзйöм кузя. Чайта, мый татшöм лоöмторйыс майшöдлö оз сöмын миян дiнмуöс, кута лача, мый миянöс ошкасны и мукöд дiнмуын», – тшöктiс Вячеслав Гайзер.